Psalam (Šarić) 64.
Upravitelju pjevačkoga zbora; psalam Davidov.

1Čuj, Bože, glas u jadu mojemu od strašnoga neprijatelja sačuvaj život moj! 

2Zaštiti me od osnova zlikovaca, od bjesnila zločinaca! 

3Koji oštre jezik svoj kao mač, zapinju na lukove svoje otrovne riječi kao strijele, 

4Da iz potaje strijeljaju na pobožnoga; iznenada ustrijele ga - i ne boje se. 

5Tvrdo zaključuju zlu odluku, dogovaraju se da postave zamke; misle: Tko će ih vidjeti? 

6Na zločinstva samo misle, skrivaju lukavo izmišljenu osnovu; pamet i srce čovječje bezdan su duboki. 

7Ali će ih pogoditi Bog strijelom svojom: iznenada bit će ranjeni. 

8Srušit će ih jezik njihov; tko ih god tada pogleda, bježat će od njih. 

9Sve ljude spopast će strah; govorit će djela Božja, spoznat će upravljanje njegovo. 

10 Pravednik će se veseliti o Gospodu, skrit će se u njega; svi čestiti hvalit će se. 

Psalmi (Šarić)